Okresná prokuratúra Zvolen 
Trhová 1, 960 19 Zvolen 1 	

Sp. zn. : 3 Pv 278/12/6611	Zvolen, 18.6.2012
EEČ : 2-51-115-2012

U Z N E S E N I E

Trestná vec:	obvinený XXXXX 
Prečin:	Porušovanie domovej slobody podľa § 194 odsek 1, 2 písmeno a/, c/ Trestného zákona číslo 300/2005 Zbierky zákonov v znení zákona číslo 492/2009 Zbierky zákonov v jednočinnom súbehu s  prečinom ublíženia na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 492/2009 Zbierky zákonov  v spolupáchateľstve podľa § 20 Trestného zákona číslo 300/2005 Zbierky zákonov v znení zákona číslo 492/2009 Zbierky zákonov

Rozhodol: 	prokurátorka Okresnej prokuratúry Zvolen
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa  30.05.2009 v čase okolo 22.00 h v Pliešovciach, okr. Zvolen, potom ako spoločne vnikli s XXXXX, nar. XXXXX  a XXXXX, nar. XXXXX, cez neuzatvorenú bránu na dvor rodinného domu majiteľky XXXXX, nar. XXXXX, trvale bytom XXXXX, v ktorom má trvalé bydlisko aj XXXXX, nar. XXXXX, nezisteným spôsobom rozbili vchodové  uzamknuté dvere rodinného domu, následne v dome v priestore spálne fyzicky napadli XXXXX, ktorého bili päsťami a kopancami, pričom v tomto konaní pokračovali aj v priestoroch kuchyne, chodby a kúpelne rodinného domu, kde uvedeným konaním spôsobili XXXXX a XXXXX škodu rozbitím vchodových dverí vo výške 30 € a XXXXX spôsobili zranenia a to celoočný krvný výron vľavo, tržnozmliaždenú ranu sluchovotemennej oblasti vľavo, zlomeninu nosových kostí s posunom s PN v  trvaní 7 až 10 dní,
lebo obvinený nebol v čase činu pre nepríčetnosť trestne zodpovedný
Odôvodnenie:
	Vyšetrovateľ Okresného riaditeľstva PZ  Úradu justičnej a kriminálnej polície (t.č. Odboru kriminálnej polície) Zvolen uznesením ČVS: ORP 484/OVK-ZV-2009 zo dňa 31.05.2009 podľa § 199 ods. 1 Tr. poriadku začal trestné stíhanie pre prečin porušovania domovej slobody podľa § 194 ods. 1, 2  písm. a/, c/ Tr. zákona spáchané formou spolupáchateľstva podľa § 20 Tr. zákona.  Následne uznesením pod tým istým ČVS: zo dňa 15.12.2009 podľa § 206 ods. 1 Tr. poriadku vzniesol obvinenie  XXXXX, nar. XXXXX v Krupine, trvale bytom XXXXX, XXXXX, XXXXX, nar. XXXXX v Krupine, trvale bytom XXXXX,  t.č. XXXXX, XXXXX a XXXXX, nar. XXXXX v XXXXX, XXXXX, trvale bytom XXXXX, XXXXX pre prečin porušovania domovej slobody podľa § 194 ods. 1, 2  písm. a/, c/ Tr. zákona  s poukazom na § 138 ods. 1 písm. e/  Tr. zákona spáchaný v spolupáchateľstve podľa § 20 Tr. zákona na tom skutkovom základe, že dňa  30.05.2009 v čase okolo 22.00 h  po tom ako spoločne vnikli cez neuzatvorenú bránu na dvor rodinného domu majiteľky XXXXX, nar. XXXXX, trvale bytom XXXXX, v ktorom má trvalé bydlisko aj XXXXX, nar. XXXXX, nezisteným spôsobom rozbili vchodové  uzamknuté dvere rodinného domu, následne v dome v priestore spálne fyzicky napadli XXXXX, ktorého bili päsťami a kopancami, pričom v tomto konaní pokračovali aj v priestoroch kuchyne, chodby a kúpelne rodinného domu, kde uvedeným konaním spôsobili XXXXX a XXXXX škodu rozbitím vchodových dverí vo výške približne 20 € a XXXXX spôsobili zranenia a to celoočný krvný výron vľavo, tržnozmliaždenú ranu sluchovotemennej oblasti vľavo, zlomeninu nosových kostí s posunom s PN v  trvaní do 7 dní.

	Vyšetrovateľ Okresného riaditeľstva PZ Odboru kriminálnej polície Zvolen uznesením ČVS: ORP 484/OVK-ZV-2009 zo dňa 04.05.2012 podľa § 21 ods. 1 Tr. poriadku  (per analogiam) vylúčil trestnú vec obv. XXXXX z danej trestnej veci  evidovanej pod ČVS: ORP 484/OVK-ZV-2009  s tým, že trestná vec obv. XXXXX bude vedená  na OR PZ OKP Zvolen pod ČVS: ORP 367/OVK-ZV-2012. 

	XXXXX po náležitom poučení bol k veci ako obvinený vypočutý  za prítomnosti svojho obhajcu, pričom vo výsluchu uviedol, že sa cíti byť psychicky chorý a k veci vypovedať nebude. Ostatní obvinení boli k veci vypočutí s tým, že obv. XXXXX  sa ku skutku  vo svojej prvej výpovedi vyjadrila, v neskorších odmietla vypovedať, taktiež obv. XXXXX  k veci odmietol vypovedať. Všetci obvinení vrátane obv. XXXXX sú z danej trestnej činnosti usvedčovaní výpoveďami svedkov - poškodených XXXXX a XXXXX, ktorí ich skutok podrobne popísali. Obaja sa vyjadrili, že dňa 30.05.2009  ku nim do domu  vtrhli obvinení XXXXX, XXXXX  a XXXXX tak,  že rozbili dvere a začali ho biť päsťami a kopali ho, pričom takto ho napádali  v kuchyni  rodinného domu. Zo spáchania daných prečinov  je obv. XXXXX usvedčovaný  zadováženou lekárskou správou  o zranení poškodeného  a znaleckým posudkom k tomuto zraneniu z odboru zdravotníctva odvetvia chirurgie, taktiež listom vlastníctva  zadováženým do vyšetrovacieho spisu a výpoveďou svedka XXXXX.

	Nakoľko sa v priebehu prípravného konania vyskytli pochybnosti o duševnom stave obv. XXXXX  vzhľadom na to, že tento sa v minulosti podľa zadováženej lekárskej správy liečil v psychiatrickej ambulancii  i v psychiatrickej liečebni pre paranoidnú schizofréniu boli do konania pribratí  znalci, ktorí spracovali znalecký posudok z odboru zdravotníctva, odvetvia psychiatrie. Zo záverov  tohto znaleckého posudku vyplýva, že u obvineného zistili duševné ochorenie v pravom slova zmysle, t.j. psychózu - paranoidnú schizofréniu  s incipientným defektom osobnosti. Ide o duševné ochorenie trvalého charakteru, ktoré existovalo už v dobe pred spáchaním trestného činu, počas páchania trestného činu a existuje aj v súčasnej dobe.  Uvedená duševná porucha ovplyvnila ovládacie a rozpoznávacie schopnosti obvineného v dobe spáchania trestnej činnosti. Jeho rozpoznávacie a ovládacie schopnosti boli v dobe spáchania skutku vymiznuté. Konanie obvineného bolo pathicky - chorobne motivované. Podľa dostupných údajov nebol obvinený v dobe spáchania skutku pod vplyvom návykovej látky  a znalci u obvineného nezistili závislosť na návykových látkach vrátane alkoholu, konštatujú u neho symptomatický abúzus alkoholu a marihuany v anamnéze bez prítomnosti znakov závislosti. Obvinený v dobe vyšetrenia bol hospitalizovaný v Psychiatrickej nemocnici Kremnica a nebol  schopný účasti na trestnom konaní a ani chápať zmysel trestného konania.  Vzhľadom k zistenému duševnému ochoreniu a aktuálnemu klinickému nálezu, znalci u obvineného navrhujú po ukončení hospitalizácie  v PN Kremnica ochranné psychiatrické liečenie ambulantnou formou. Pobyt obvineného  na slobode  z hľadiska páchania ďalšej trestnej činnosti je limitovaný dôsledným dodržiavaním ambulantnej psychiatrickej liečby. Obvinený vzhľadom k svojmu duševnému stavu v dobe páchania trestného činu nebol schopný ovládať svoje konanie  a rozpoznať protiprávnosť tohto konania.  Jeho ovládacie a rozpoznávacie schopnosti boli v  dobe spáchania skutku vymiznuté. 

	Podľa § 23 Tr. zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je  za tento čin trestne zodpovedný, ak zákon neustanovuje inak. 

Obvinený v čase spáchania predmetných trestných činov nevedel pre duševnú poruchu  rozpoznať protiprávnosť svojho konania a ani svoje konanie ovládať. Z tohto dôvodu nie je pre nepríčetnosť  zodpovedný za  tieto trestní  činy. 

	Podľa § 215 ods. 1 písm. e/ Tr. por. prokurátor zastaví trestné stíhanie,  ak obvinený nebol  v čase činu  pre nepríčetnosť  trestne zodpovedný. 

Vzhľadom na vyššie uvedené som trestné stíhanie vedené proti obvinenému XXXXX pre prečin porušovania domovej slobody podľa§ 194 ods. 1, 2 písm. a/, c/ Tr. zákona  v jednočinnom súbehu s prečinom ublíženia na zdraví podľa § 156 ods. 1 Tr. zákona  v spolupáchateľstve podľa § 20 Tr. zákona  na OR PZ OKP Zvolen pod sp. zn. ORP-367/OVK-ZV-2012 zastavila podľa § 215 ods. 1 písm. e/ Tr. poriadku. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Alena AlRamadanová
prokurátorka